钦定古今图书集成/理学汇编/学行典/第178卷 > 曹月川集 > 《夜行烛》
## 钦定古今图书集成/理学汇编/学行典/第178卷 > 曹月川集 > 《夜行烛》

孝乃百行之原，万善之首，上足以感天，下足以感地，
明足以感人，幽足以感鬼神。所以古之君子，自生至
死，顷步而不敢忘孝焉。今我家严行在孝道常患不
及，故略述圣贤明孝之格言以告之。　孝子保亲全
家之道，当以进谏为心也。且先意承志，谕父母于道
者，其孝大于养极甘脆者矣；和色柔声，谏父母于善
者，其孝大于拜医求药者矣。《书》称虞舜曰：“父顽母嚚
象傲，克谐以孝，烝烝乂，不格奸”，良以此也。然此不惟
孝子当行，而实慈父慈母之所当察焉。　《诗》曰：“凡今
之人，莫如兄弟。”盖兄弟本一气而分形，乃同胞共乳。
是则举世之人，岂有如兄弟之至亲哉！今人多昵妻
子之爱，忘兄弟之亲，小则阋墙斗狠，大则分门割户，
侧目相视，如仇如敌，切齿相恨，如狼如虎，伤一气之
私，为众人之耻。惟我家严，深恶于此，请略述古人明
兄弟之亲，破流俗之惑者，以为垂训之助云。　某尝
于兄弟聚会之时，从容言曰：“兄弟，天合者也；夫妻，人
合者也。”今人有兄弟分居，未闻有夫妇分居者焉，是
则疏天合而亲人合者也。岂非惑之甚哉？有识君子，
何若与兄与弟相亲相爱，以笃吾天合之好，生则同
乐于一门之内，死则同乐于一坟之中，岂不美乎？况
人之生死离合，朝不虑夕。古人言：“人活一世七十稀。”
且以七十为期。除幼小无知及疾病违离外，兄弟齐
会同欢，不能以十年，况未及七十而死者乎？且家严
兄弟四人，今“止有一人在。咱兄弟六人明年今日未
知谁在”，因作诗以讽之，辞虽鄙野，心则真诚念之哉。